Lefitiko 9 | Beibele Inthaneteng | Phetolelo ya Lefase le Lefsa
9 Ka letšatši la seswai+ Moshe a bitša Arone le barwa ba gagwe gotee le banna ba bagolo ba Isiraele.
2 Ke moka a re go Arone: “Itšeele namane ya sebego sa sebe+ le kgapa ya sebego sa go fišwa+ tše di phetšego gabotse gomme o di neele pele ga Jehofa.+
3 Eupša o bolele le bana ba Isiraele o re: ‘Tšeang phooko+ ya sebego sa sebe, le tšeeng le namane le kgapana+ tše di phetšego gabotse tša sebego sa go fišwa, tšeo e nngwe le e nngwe ya tšona e nago le ngwaga o tee,
4 le tšeeng le poo le kgapa tša dihlabelo tša mohlakanelwa+ gomme le di hlabe pele ga Jehofa, le tšeeng le sebego sa mabele+ seo se tswakilwego le makhura, ka gobane lehono Jehofa o tla iponagatša go lena.’”+
5 Ka gona ba tšea dilo tšeo Moshe a bego a ba laetše tšona ba di tliša pele ga tente ya kopano. Ke moka setšhaba ka moka sa batamela sa ema pele ga Jehofa.+
6 Moshe a iša pele a re: “Se ke se Jehofa a laetšego gore le se dire, e le gore letago la Jehofa le bonagale go lena.”+
7 Ke moka Moshe a re go Arone: “Batamela aletareng o neele sebego sa gago sa sebe+ le sebego sa gago sa go fišwa, o direle wena le ba lapa la gago poelano;+ o neele sebego sa setšhaba,+ o direle setšhaba poelano,+ feela bjalo ka ge Jehofa a laetše.”
8 Gateetee Arone a batamela aletare gomme a hlaba namane ya sebego bakeng sa dibe tša gagwe.+
9 Ke moka barwa ba Arone ba tliša madi+ a yona go yena, yena a ina monwana wa gagwe go ona+ a a tlotša manakeng a aletare;+ madi ka moka a šetšego a a tšhollela fase kgauswi le aletare.
10 Mo go sebego sa sebe a beša lekhura,+ dipshio le lekhura leo le lego sebeteng gore di thuntšhe muši aletareng,+ feela bjalo ka ge Jehofa a laetše Moshe.
11 Nama ya yona le letlalo la yona a di fiša ka mollo ka ntle ga mešaša.+
12 Ke moka a hlaba sebego sa go fišwa gomme barwa ba Arone ba mo fa madi a sona a a foketša godimo ga aletare go e dikologa.+
13 Ba mo fa sebego sa go fišwa se le ka diripana le hlogo ya sona, a di beša tša thuntšha muši aletareng.+
14 A hlatswa le mala le maoto gomme a di beša tša thuntšha muši godimo ga sebego sa go fišwa seo se lego aletareng.+
15 Go tloga moo a neela sebego sa setšhaba+ gomme a tšea pudi ya sebego sa dibe tša setšhaba a e hlaba a dira sebego sa sebe ka yona go etša sela sa pele.
16 Ke moka a neela sebego sa go fišwa gomme a se dira ka mokgwa wa ka mehla.+
17 Go tloga moo a neela sebego sa mabele,+ a tlatša seatla sa gagwe ka a mangwe a ona, ke moka a a beša a thuntšha muši aletareng, go sa balwe sebego sa go fišwa sa mesong.+
18 Ka morago ga moo a hlaba poo le kgapa ya ba sehlabelo sa mohlakanelwa sa setšhaba.+ Ke moka barwa ba Arone ba mo fa madi a tšona a a foketša godimo ga aletare go e dikologa.+
19 Ge e le makhura+ a poo, mosela o nonnego wa kgapa,+ lebipi leo le khupeditšego mala, dipshio le lekhura leo le lego sebeteng,
20 barwa ba Arone ba di bea dihubeng tša diphoofolo tšeo,+ ka morago Arone a beša makhura ao a thuntšha muši aletareng.
21 Eupša dihuba le leoto la le letona tšona Arone a di tšokoletša pele le morago e le sebego sa go tšokotšwa+ pele ga Jehofa, feela bjalo ka ge Moshe a laetše.
22 Arone a emišetša diatla tša gagwe setšhabeng a se šegofatša,+ ke moka a theoga+ a etšwa go neela sebego sa sebe, sebego sa go fišwa le dihlabelo tša mohlakanelwa.
23 Mafelelong Moshe le Arone ba tsena ka tenteng ya kopano gomme ba tšwa ba šegofatša setšhaba.+
Letago la Jehofa+ la bonagala setšhabeng ka moka;
24 mollo wa tla o etšwa pele ga Jehofa+ gomme wa fiša sebego sa go fišwa le makhura aletareng. Ge setšhaba ka moka se bona seo, sa hlalala+ sa ba sa wela fase ka difahlego.
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D3%26Chapter%3D9%26wtlocale%3DSE%26srcid=share⊂ject=Bala Beibele Inthaneteng